РЕЗЮМЕ

**Структурни и магнитоструктурни (AMS) изследвания на седиментни и магмени скали, разкриващи се на остров Ливингстън**

Седиментните скали, разкриващи в районите на п-в Хърд и п-в Баерс, на о-в Ливингстън, обхващат широк времеви и стратиграфски интервал. Независимо от това, че са интерпретирани като продукт на два различни в геодинамично отношение басейни, анализът на тяхната структура ще хвърли светлина както върху деформационната история на самите седиментни последователности, така и ще добави нови данни, които да улеснят интерпретациите относно цялостната геодинамична еволюция на региона на архипелага на Южните Шетландски острови. В комбинация с изследване на структурата на разкриващите се на остров Ливингстън (п-в Хърд, п-в Барнард, Рение пойнт) плутонични и хипоабисални скали, проектът цели изясняване на цялостната геодинамична еволюция на региона в интервала късна креда – късен еоцен. Основните методи, които ще бъдат прилагани в рамките на това изследване ще бъдат класическия теренен подход с картиране по профили, мезоструктурния анализ (включително кинематичен) на деформирани магмени и седиментни скали, опробване за изследване на анизотропия на магнитната възприемчивост (AMS) на магмени и седиментни скали, следвани от лабораторни изследвания на микроструктурата на образци от опробвани на терена скали, които ще дадат ясна представа за вътрешната анизотропия, а от там и за деформационната история на изследваните скални комплекси. Предлагаме тази скална асоциация и подобен подход при извършване на изследванията, тъй като: 1) подобни все още не са извършвани както за седиментните, така и за магмените скали на острова; 2) директните взаимоотношения на терена, както и данните от термобарометричните изследвания показват, че магмените тела са внедрени в плитки корови условия, в които дори и внедрени в тектонски активна рамка, няма да развията видими деформационни структури (деформационни фолиации). Имено комбинацията от методи и изследването и търсенето на крипто деформационни структури, както в магмените, така и в седиментните скали и следващото им сравнение с регионално проявените тектонски структури на острова и в региона, ще направят изследването пълно и адекватно на съвременните изисквания за подобен тип разработки; 3) предложените методи са бързи, недеструктивни и осигуряват добри количествени данни, върху които ще стъпи интерпретацията и моделирането